CELEX: 32016R0591
Language: sl
Date: 2016-04-15 00:00:00
Title: Uredba Sveta (EU) 2016/591 z dne 15. aprila 2016 o spremembi Uredbe (EU) št. 1370/2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode v zvezi z veljavnima količinskima omejitvama za odkup masla in posnetega mleka v prahu

19.4.2016   
            
            
               SL
            
            
               Uradni list Evropske unije
            
            
               L 103/3
            
         UREDBA SVETA (EU) 2016/591
   z dne 15. aprila 2016
   o spremembi Uredbe (EU) št. 1370/2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode v zvezi z veljavnima količinskima omejitvama za odkup masla in posnetega mleka v prahu
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 43(3) Pogodbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Sektor mleka in mlečnih proizvodov doživlja daljše obdobje velikih tržnih neravnotežij. Medtem ko je svetovno povraševanje po uvozu mleka in mlečnih proizvodov leta 2015 na splošno ostalo stabilno v primerjavi z letom 2014, se je proizvodnja v Uniji in drugih glavnih regijah izvoznicah bistveno povečala.
            
         
               (2)
            
            
               Naložbe v zmogljivosti proizvodnje mleka v Uniji zaradi priprave na iztek mlečnih kvot in zaradi pozitivnih srednjeročnih obetov na svetovnem trgu so povzročile, da proizvodnja mleka v Uniji stalno narašča. Presežne proizvedene količine mleka se predelajo v proizvode, ki jih je mogoče hraniti dolgoročno, kot sta na primer maslo in posneto mleko v prahu.
            
         
               (3)
            
            
               Posledično so se cene masla in posnetega mleka v prahu v Uniji v letih 2014 in 2015 znižale in cene posnetega mleka v prahu so dosegle ceno javne intervencije. Cene masla so še vedno višje od cene javne intervencije, vendar so pod pritiskom znižanja.
            
         
               (4)
            
            
               Uredba Sveta (EU) št. 1370/2013 (1) določa količinski omejitvi za odkup masla in posnetega mleka v prahu po fiksni ceni iz navedene uredbe. Ko so te omejitve dosežene, se odkup izvede po razpisnem postopku, da se določi najvišja odkupna cena.
            
         
               (5)
            
            
               Delegirana uredba Komisije (EU) 2015/1549 (2) je kot izreden ukrep za zagotovitev nemotene razpoložljivosti mehanizma javne intervencije v primeru motenj na trgu v sektorju mleka in mlečnih proizvodov prestavil začetek obdobja javne intervencije za maslo in posneto mleko v prahu v letu 2016 na 1. januar.
            
         
               (6)
            
            
               V dodatnem obdobju javne intervencije, odprtem z Delegirano uredbo (EU) 2015/1549 za leto 2016, je bila dosežena polovica obsega količinske omejitve za odkup posnetega mleka v prahu po fiksni ceni, določene z Uredbo (EU) št. 1370/2013.
            
         
               (7)
            
            
               Za pomoč sektorju mleka in mlečnih proizvodov pri iskanju novega ravnotežja v trenutnih težkih tržnih razmerah in za ohranitev zaupanja v učinkovitost mehanizmov javne intervencije je primerno povečati količinski omejitvi za odkup masla in posnetega mleka v prahu po fiksni ceni v letu 2016.
            
         
               (8)
            
            
               Kadar se razpisni postopek začne izvajati pred začetkom veljavnosti te uredbe, se količine, odkupljene po navedenem postopku, ne bi smele upoštevati pri določitvi razpoložljive količine za odkup masla in posnetega mleka v prahu po fiksni ceni v letu 2016.
            
         
               (9)
            
            
               Za zagotovitev, da bi začasni ukrepi iz te uredbe imeli takojšen učinek na trg in bi prispevali k ustalitvi cen, bi morala ta uredba začeti veljati dan po objavi –
            
         SPREJEL NASLEDNJO UREDBO:
   Člen 1
   V členu 3(1) Uredbe (EU) št. 1370/2013 se doda naslednji pododstavek:
   
      „Z odstopanjem od prvega pododstavka za leto 2016 količinski omejitvi za odkup masla in posnetega mleka v prahu po fiksni ceni znašata 100 000 ton za maslo in 218 000 ton za posneto mleko v prahu. Količine, odkupljene po razpisnem postopku, ki je v teku na dan 19. aprila 2016, se ne vštejejo v navedeni količinski omejitvi.“
   
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 15. aprila 2016
      
         
            Za Svet
         
         
            Predsednik
         
         A.G. KOENDERS
      
   
   
      (1)  Uredba Sveta (EU) št. 1370/2013 z dne 16. decembra 2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode (UL L 346, 20.12.2013, str. 12).
   
      (2)  Delegirana uredba Komisije (EU) 2015/1549 z dne 17. septembra 2015 o določitvi začasnih izrednih ukrepov za sektor mleka in mlečnih izdelkov v obliki podaljšanja obdobja javne intervencije za maslo in posneto mleku v prahu v letu 2015 in premaknitve obdobja javne intervencije za maslo in posneto mleku v prahu v letu 2016 na zgodnejši čas (UL L 242, 18.9.2015, str. 28).